Les obres del mercat del Port de Sagunt finalitzaran a finals de febrer
08 de febrer 2019

![Imagen 1](/media/f5zairwk/097_maq_img_7365.jpg)

​Les obres del mercat del Port de Sagunt estan pràcticament finalitzades, a falta dels últims tràmits. El projecte ha tingut com a objectiu realitzar les actuacions necessàries per a l’activitat del mercat, com millorar les condicions de funcionament, d’accessibilitat, de senyalització i d’estètica de l’edifici. Per este motiu, l’alcalde de Sagunt, Quico Fernández; el regidor de Manteniment, Pepe Gil; i el regidor de Mercats i Comerç, Sergio Moreno, varen realitzar una visita a les obres del mercat del Port de Sagunt. 

  

Quico Fernández ha assegurat que “**les obres estan a punt de finalitzar**” i que “**hui en dia el mercat del Port té totes les condicions necessàries per als venedors com per als clients**”. A més, ha afegit respecte al capítol econòmic que “**és una inversió que supera els 100.000 euros i amb això crec que estem complint un dels nostres compromisos**”.  

  

![](/media/4wnp5ymg/097_c_img_7357.jpg)  

El regidor de Mercats i Comerç ha afirmat que “**amb estes obres complim el nostre compromís amb la ciutadania referent al casc històric del Port de Sagunt i donem resposta als requeriments dels comerciants del mercat interior per tal d’adequar el mercat del Port de Sagunt**”. Sergio Moreno ha explicat que s’ha realitzat una “**forta inversió**”, que complementa la de l’any passat amb l’aire acondicionat, que era una demanda de fa més de 10 anys. “**Amb estes inversions s’han solventat molts dels problemes que tenia este mercat anteriorment**”. 

  

Pel que fa a les millores d’accessibilitat, s’ha ampliat la dotació de servicis adaptats per a persones amb diversitat funcional. A més, s’han col·locat dos baranes en cada un dels accessos est i oest. Quant a la seguretat, s’ha col·locat senyalització d’emergència ubicada en totes les portes d’eixida i servicis, també elements d’extinció i recorreguts d’evacuació i quadre elèctric. 

  

![](/media/vhoid2a1/097_c_img_7359.jpg)  

  

Per altra banda, a fi de millorar el funcionament de les instal·lacions, s’han substituït les sis baixants ocultant-les en diferents falsejats en la façana porticada. Per a millorar el manteniment de l’edifici s’ha creat un nou accés a la coberta que garantisca la seguretat i salut dels operaris. També s’han substituït els armaris de les BIES i s’han reparat les fonts d’aigua. 

  

![](/media/iaynutyi/097_c_img_7368.jpg)​  

Respecte a l’exterior del mercat, s’ha substituït la il·luminació exterior del porxe instal·lant projectors LED, a més s’han fet reparacions en el conjunt de la façana per a millorar les condicions estètiques i de visibilitat de l’edifici, que culminaran amb una exposició fotogràfica en el porxe mostrant les diferents etapes de construcció del mercat.

  

L’empresa adjudicatària de les obres va ser AC2 Obras y Servicios SL, amb un pressupost d’adjudicació de 99.537,71 euros més IVA. La finalització de les obres està prevista per a la tercera setmana de febrer.​​

*   [](http://www.facebook.com/sharer.php?u=https://aytosagunto.es/va/actualitat/les-obres-del-mercat-del-port-de-sagunt-finalitzaran-a-finals-de-febrer/ "Facebook")
*   [](http://twitter.com/share?url=https://aytosagunto.es/va/actualitat/les-obres-del-mercat-del-port-de-sagunt-finalitzaran-a-finals-de-febrer/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-obres-del-mercat-del-port-de-sagunt-finalitzaran-a-finals-de-febrer/ "Linked In")
*   [](mailto:?body=https://aytosagunto.es/va/actualitat/les-obres-del-mercat-del-port-de-sagunt-finalitzaran-a-finals-de-febrer/)